Inskrywings vir SA se eerste slimfoonfotokompetisie gesoek(Foto: Tandem X Visuals/Unsplash) Is jy ŉ ywerige fotograaf wat altyd jou selfoon byderhand hou om ŉ foto of twee te neem? Jou beste slimfoonfoto’s kan dalk net vir jou ŉ allemintige prys of twee wen, en erkenning as een van Suid-Afrika se top-slimfoonfotograwe besorg. Die eerste South African Mobile Photography Awards het vandeesmaand afgeskop en jy kan jou slimfoonkiekies nou in ŉ verskeidenheid van kategorieë vir dié kompetisie inskryf. Albert Bredenhann, professionele fotograaf en eienaar van Pixel Pro Photography, is die meesterbrein agter die nuwe fotografiekompetisie. Hy sê hy het in die afsonderingstyd opnuut weer besef hoe groot die belangstelling in slimfoonfotografie is. “Almal het ŉ slimfoon waarmee hulle foto’s neem en dit graag deel. Ek het in die grendeltyd ŉ reeks aanlyn werksessies vir slimfoonfotografie aangebied en die tyd is ryp om hierdie soort fotografie na ŉ volgende vlak te neem. Ons kan almal se grense oor slimfoonfotografie en fotografie as ŉ geheel verskuif.” Bredenhann moedig mense aan om hulle liefde vir fotografie met hierdie kompetisie uit te leef. Maroela Media borg die eg Afrikaanse-kategorie in die slimfoonfotografiekompetisie. Bredenhann sê met hierdie afdeling word ŉ splinternuwe weg gebaan vir professionele en amateur-fotograwe om hulle slimfone te gebruik om die kategorie op ŉ unieke wyse te interpreteer. Susan Lombaard, uitvoerende hoof van Maroela Media, sê ŉ fotografiekompetisie soos hierdie is ŉ manier om die mooi oomblikke van ons lewe vas te vang en te vier. “Maroela Media ondersteun graag ŉ kompetisie soos hierdie omdat dit mense aanmoedig om die goeie in die lewe raak te sien. “Dit is ook ŉ manier om kreatief om te gaan met dit wat Afrikaans is in ŉ visuele formaat. So kan Maroela Media se lesers vir mekaar wys hoe lyk Afrikaans vir hulle, hoe lyk hulle goeie tye saam, en sodoende kan hulle dit wat hulle eendag met hulle kinders wil deel in fotoformaat vaslê.” Die South African Mobile Photography Awards bestaan uit tien kategorieë waarvoor ŉ deelnemer vyf foto’s elk kan inskryf. Die afdelings bestaan uit portrette, diereryk, argitektuur en ontwerp, swart-en-wit fotografie, makro en detail, straatfotografie, landskappe en die natuur, mense en abstrak, asook die eg Afrikaanse kategorie. Die pryse vir die fotografiekompetisie is ook nie te versmaai nie. King Price Insurance het as hoofborg prysgeld van R150 000 beskikbaar gestel. Die algehele wenner sal met R35 000 wegstap, terwyl daar ook ŉ eerste prys van R5 000 vir elkeen van die 10 kategorieë sal wees en twee pryse vir die algehele naaswenners. Blackview Suid-Afrika sal ook ŉ splinternuwe robuuste slimfoon aan die algehele wenner as deel van die prys verskaf. Alle inwoners van Suid-Afrika, maak nie saak waar jy jou tans in die wêreld bevind nie, kan vir die kompetisie inskryf. Inskrywings kan op die webwerf www.mobilephotoawards.co.za gedoen word. Foto’s mag slegs geneem en geredigeer word met ŉ mobiele toestel, ŉ slimfoon of tablet. Die kompetisie het reeds geopen en inskrywings sal tot 15 Januarie 2021 aanvaar word. Daarna sal lede van die publiek ŉ maand kry om vir hulle gunstelingfoto’s te stem, waarna die beoordelaars hulle finale keuses sal maak. Die wenners van elke kategorie asook die algehele wenners sal op 26 Februarie 2021 aangekondig word. Besoek www.mobilephotoawards.co.za vir meer inligting oor hierdie kompetisie.